作者:陳人傑
標題:沁園春
內容:撫劍悲歌，縱有杜康，可能解憂。為脩名不立，此身易老，古心自許，與世多尤。平子詩中，庾生賦裡，滿目江山無限愁。關情處，是聞雞半夜，擊楫中流。澹煙衰草連秋。聽鳴鴂聲聲相應酬。嘆霸才重耳，泥塗在楚，雄心元德，歲月依劉。夢落蓴邊，神遊菊外，已分他年專一丘。長安道，且身如王粲，時復登樓。